SA'ners voltooi 3 000km-uithouwedren - Maroela Media
Mark Barron (links) en David Crombie (regs)
Crombie, 'n kanker-oorlewende, en Barron, 'n veeartsenykundige, het Woensdag die Mekongrivier-wedren in suidelike Sjina voltooi. "Ons reis was avontuurlik om die minste te sê, nadat ons teen grondverskuiwings, swaar reënval, uiterste temperature, slange, siekte en burgermagte te staan gekom het. En dít was op 'n goeie dag!" het Crombie gesê.
'n Bestuurder en plaaslike gids in 'n vierwielaangedrewe voertuig het hulle vergesel. Die twee het die afgelope drie maande ses dae per week elke dag 'n marathon al langs die Mekongrivier in suidoostelike Asië gehardloop. Hulle het deur Laos, Kambodja en Suid-Viëtnam gereis in 'n poging om fondse vir die liefdadigheidsorganisasie, Home from Home, in die Wes-Kaap in te samel.
Klik hier om meer oor hul avontuur te lees.
Tim Noakes, wêreldbekende sportwetenskaplike, het Crombie en Barron gelukgewens. "Wat 'n ongelooflike prestasie! Dit is selfs nog beter danksy die wonderlike saak wat hulle hierdeur ondersteun," het Noakes gesê. "Hulle moes geweldige logistieke en fisiese uitdagings oorkom en ek is dankbaar dat hul aanvanklike bekommernis oor hul veiligheid nie 'n probleem was nie. Baie min mense sal dit só goed kon doen."